Versindaba » Blog Archive » Wenner van die Ingrid Jonker-prys 2015 vir Afrikaanse poësie
Wenner van die Ingrid Jonker-prys 2015 vir Afrikaanse poësie
Die wenner van die Ingrid Jonker-prys 2015 vir Afrikaanse poësie is pas bekend gemaak. Dit is Nathan Trantraal, wie se debuut, Chokers en survivors, deur een van die beoordelaars as “een van die opwindendste bundels” in Afrikaans bestempel word, met temas wat “verras en ontroer”.
Die bundel word geloof vir die “sterk en pretensielose kommentaar” wat dit lewer op die “wanhopige sosiale milieu” van die Kaapse Vlakte en die stryd om oorlewing waarin mense hul bevind. Die outobiografiese aspekte van die bundel word “aangrypend en eerlik uitgebeeld, sonder enige sentimentaliteit”. Die leser word in aanraking gebring met ŉ wêreld wat “onthuts, vermaak en skok”. Die galgehumor en kwinkslae bring egter “bloot tydelike verligting”, want die leefwyse en ervarings van die gesin en die gemeenskap word “onomwonde in al sy pynlike weerloosheid en wroeging” gedemonstreer. Die taalgebruik en taalaanbod word as een van die heel sterkste elemente van die bundel bestempel. Verder word daar in ŉ beoordelaarsverslag verwys na die “blatante opstand” in die bundel – “óók teenoor die digterlike vader (en moeder)”.
Die Ingrid Jonker-prys word jaarliks beurtelings aan ’n Afrikaanse of ’n Engelse debuutdigbundel toegeken, die twee tale waarin Ingrid Jonker geskryf het. Dit is ’n prys vir digters toegeken deur digters. Beoordelaars moet dus ook gepubliseerde digters wees.
Die drie debuutbundels wat vanjaar op die kortlys was, is deur al drie beoordelaars as topdrie uitgesonder. Die ander twee bundels op die kortlys is Eunice Basson se Leiboom en Jannie Malan se In ligte laaie. Die beoordelaars was Marlise Joubert, Vincent Oliphant en Hennie Nortjé, die vorige wenner van die Ingrid Jonker-prys vir Afrikaanse poësie in 2013.
Die Ingrid Jonker-prys 2015 word volgende jaar by die Woordfees oorhandig. Dit bestaan uit ŉ kontantbedrag en ŉ medalje wat deur Bill Davis ontwerp is.
Tags: Ingrid Jonker prys 2015, Nathan Trantraal, Wenner van Ingrid Jonker-prys 2015
Saturday, October 31st, 2015 | Brieweboks.
Een Kommentaar op “Wenner van die Ingrid Jonker-prys 2015 vir Afrikaanse poësie”
pierre-marie finkelstein :
October 31st, 2015 at 3:40 pm
Hartlik geluk Nathan met hierdie gesogte prys! Binne ‘n paar dae/weke verskyn ‘n keur van jou gedigte in vertaling in 2 Franse poësietydskrifte, Deshima en Po&sie.